Tiesas (pirmā palāta) 2024. gada 18. janvāra spriedums (Tribunal Superior de Justicia de las Islas Baleares (Spānija) lūgums sniegt prejudiciālu nolēmumu) – J.M.A.R./Ca Na Negreta SA
(Lieta C-631/22 1, Ca Na Negreta)
(Lūgums sniegt prejudiciālu nolēmumu – Direktīva 2000/78/EK – Vienlīdzīga attieksme nodarbinātības un profesijas jomā – Aizliegums diskriminēt invaliditātes dēļ – Nelaimes gadījums darbā – Pilnīga un pastāvīga darbnespēja – Darba līguma izbeigšana – 5. pants – Saprātīgi pielāgojumi)
Tiesvedības valoda – spāņu
Iesniedzējtiesa
Tribunal Superior de Justicia de las Islas Baleares
Pamatlietas puses
Prasītājs: J.M.A.R.
Atbildētāja: Ca Na Negreta SA
piedaloties: Ministerio Fiscal
Rezolutīvā daļa
Padomes Direktīvas 2000/78/EK (2000. gada 27. novembris), ar ko nosaka kopēju sistēmu vienlīdzīgai attieksmei pret nodarbinātību un profesiju, 5. pants, to lasot Eiropas Savienības Pamattiesību hartas 21. un 26. panta, kā arī Apvienoto Nāciju Organizācijas Konvencijas par personu ar invaliditāti tiesībām, kura noslēgta Ņujorkā 2006. gada 13. decembrī un Eiropas Kopienas vārdā apstiprināta ar Padomes 2009. gada 26. novembra Lēmumu 2010/48/EK, gaismā, ir jāinterpretē tādējādi, ka tas nepieļauj tādu valsts tiesisko regulējumu, kurā paredzēts, ka darba devējs var izbeigt darba līgumu, pamatojoties uz darba ņēmēja pastāvīgo darbnespēju attiecībā uz viņam šajā līgumā noteikto uzdevumu veikšanu, ņemot vērā, ka darba attiecību laikā ir iestājusies invaliditāte, un darba devējam nav noteikts pienākums iepriekš paredzēt vai saglabāt saprātīgus pielāgojumus, lai ļautu šim darba ņēmējam paturēt darbu, ne arī attiecīgā gadījumā pierādīt, ka šādi pielāgojumi radītu nesamērīgu slogu.
____________
1 OV C 24, 23.1.2023.